CELEX: 32004R1450
Language: el
Date: 2004-08-13 00:00:00
Title: Κανονισμός (ΕΚ) αριθ. 1450/2004 της Επιτροπής, της 13ης Αυγούστου 2004, για την εφαρμογή της απόφασης αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη κοινοτικών στατιστικών για την καινοτομία(Κείμενο που παρουσιάζει ενδιαφέρον για τον ΕΟΧ)

14.8.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 267/32
            
         
      ΚΑΝΟΝΙΣΜΌΣ (ΕΚ) αριθ. 1450/2004 ΤΗΣ ΕΠΙΤΡΟΠΉΣ
   
   της 13ης Αυγούστου 2004
   για την εφαρμογή της απόφασης αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου σχετικά με την παραγωγή και την ανάπτυξη κοινοτικών στατιστικών για την καινοτομία
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση αριθ. 1608/2003/ΕΚ του Ευρωπαϊκού Κοινοβουλίου και του Συμβουλίου, της 22ας Ιουλίου 2003, σχετικά με την παραγωγή και την ανάπτυξη κοινοτικών στατιστικών για την επιστήμη και την τεχνολογία (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Η απόφαση αριθ. 1608/2003/ΕΚ καθόρισε τις επιμέρους στατιστικές δράσεις που απαιτούνται για την κατάρτιση των κοινοτικών στατιστικών για την επιστήμη, την τεχνολογία και την καινοτομία.
            
         
               (2)
            
            
               Είναι αναγκαίο να θεσπιστούν μέτρα για την υλοποίηση των επιμέρους στατιστικών δράσεων, όπως καθορίζονται στο άρθρο 2 της απόφασης αριθ. 1608/2003/ΕΚ.
            
         
               (3)
            
            
               Οι επιμέρους στατιστικές δράσεις πρέπει να συνεκτιμούν την απόφαση αριθ. 2367/2002/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2002, σχετικά με το κοινοτικό στατιστικό πρόγραμμα 2003-2007 (2), η οποία καθόρισε ειδικά το πρόγραμμα εργασίας για την παραγωγή και τη βελτίωση των στατιστικών για την καινοτομία για την περίοδο 2003 έως 2007.
            
         
               (4)
            
            
               Είναι αναγκαίο να διασφαλιστεί η συνοχή των κοινοτικών στατιστικών για την καινοτομία με άλλα διεθνή πρότυπα, λαμβανομένων υπόψη των εργασιών που πραγματοποιεί ο Οργανισμός Οικονομικής Συνεργασίας και Ανάπτυξης (ΟΟΣΑ) και άλλοι διεθνείς οργανισμοί.
            
         
               (5)
            
            
               Κατά την εφαρμογή της απόφασης αριθ. 1608/2003/ΕΚ, όταν θεσπίζονται διατάξεις σχετικά με την πρόσβαση στις διοικητικές πηγές και το στατιστικό απόρρητο είναι σκόπιμο να λαμβάνεται υπόψη το πλαίσιο που παρέχει ο κανονισμός (ΕΚ) αριθ. 322/97 του Συμβουλίου, της 17ης Φεβρουαρίου 1997, σχετικά με τις κοινοτικές στατιστικές (3).
            
         
               (6)
            
            
               Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής του στατιστικού προγράμματος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο παρών κανονισμός θεσπίζει τα μέτρα που απαιτούνται για την εφαρμογή της απόφασης αριθ. 1608/2003/ΕΚ όσον αφορά τις κοινοτικές στατιστικές για την καινοτομία.
   Άρθρο 2
   1.   Ο παρών κανονισμός καλύπτει τις κοινοτικές στατιστικές για την καινοτομία. Για τις στατιστικές αυτές, ο κατάλογος των στατιστικών μεταβλητών, οι δραστηριότητες και οι τομείς που καλύπτονται, οι αναλύσεις των αποτελεσμάτων, η συχνότητα, οι προθεσμίες για τη διαβίβαση των στοιχείων και η μεταβατική περίοδος καθορίζονται στο παράρτημα.
   2.   Με βάση τα συμπεράσματα των εκθέσεων που υποβάλλονται στο Ευρωπαϊκό Κοινοβούλιο και στο Συμβούλιο βάσει του άρθρου 5 της απόφασης αριθ. 1608/2003/ΕΚ, ο κατάλογος των στατιστικών μεταβλητών, οι δραστηριότητες και οι τομείς που καλύπτονται, οι αναλύσεις των αποτελεσμάτων, η συχνότητα, οι προθεσμίες για τη διαβίβαση των στοιχείων και άλλα χαρακτηριστικά που περιέχονται στο παράρτημα του παρόντος κανονισμού μπορούν να αναθεωρούνται σε τακτά χρονικά διαστήματα.
   Άρθρο 3
   Τα κράτη μέλη συλλέγουν τα απαραίτητα στοιχεία χρησιμοποιώντας ένα συνδυασμό διαφόρων πηγών όπως οι δειγματοληπτικές έρευνες, οι διοικητικές πηγές στοιχείων ή άλλες πηγές στοιχείων. Οι άλλες πηγές στοιχείων πρέπει να είναι τουλάχιστον ισοδύναμες, όσον αφορά την ποιότητα ή τις διαδικασίες στατιστικής εκτίμησης, προς τις δειγματοληπτικές έρευνες ή τις διοικητικές πηγές στοιχείων.
   Άρθρο 4
   Οι κοινοτικές στατιστικές για την καινοτομία που παρατίθενται στο παράρτημα βασίζονται σε εναρμονισμένες έννοιες και ορισμούς που περιλαμβάνονται στην πιο πρόσφατη έκδοση του εγχειριδίου Oslo. Τα κράτη μέλη εφαρμόζουν αυτές τις εναρμονισμένες έννοιες και ορισμούς στις καταρτιζόμενες στατιστικές.
   Οι εκθέσεις που υποβάλλονται στο Ευρωπαϊκό Κοινοβούλιο και το Συμβούλιο σύμφωνα με το άρθρο 5 της απόφασης αριθ. 1608/2003/ΕΚ περιέχουν αναφορά στις έννοιες και τους ορισμούς καθώς και τις εφαρμογές τους.
   Άρθρο 5
   Τα κράτη μέλη διαβιβάζουν στην Επιτροπή (Eurostat) τις συγκεντρωτικές στατιστικές, όπως καταγράφονται στο παράρτημα, σε υποχρεωτική βάση και τα επιμέρους αρχεία δεδομένων σε εθελοντική βάση, χρησιμοποιώντας ένα τυποποιημένο μορφότυπο διαβίβασης που καθορίζεται από την Επιτροπή (Eurostat) σε συνεργασία με αυτά.
   Άρθρο 6
   Η αξιολόγηση της ποιότητας πραγματοποιείται από τα κράτη μέλη και την Επιτροπή (Eurostat).
   Τα κράτη μέλη διαβιβάζουν στην Επιτροπή (Eurostat), έπειτα από αίτημά της, τις απαραίτητες πληροφορίες για την αξιολόγηση της ποιότητας των στατιστικών που ορίζονται στο παράρτημα του παρόντος κανονισμού και οι οποίες είναι αναγκαίες για την ικανοποίηση της απαίτησης υποβολής εκθέσεων όπως ορίζεται στο άρθρο 5 της απόφασης αριθ. 1608/2003/ΕΚ.
   Άρθρο 7
   Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Αυγούστου 2004.
      
         
            Για την Επιτροπή
         
         Joaquín ALMUNIA
         
         
            Μέλος της Επιτροπής
         
      
   
   
      (1)  ΕΕ L 230 της 16.9.2003, σ. 1.
   
      (2)  ΕΕ L 358 της 31.12.2002, σ. 1.
   
      (3)  ΕΕ L 52 της 22.2.1997, σ. 1· κανονισμός όπως τροποποιήθηκε από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).
   
      ΠΑΡΑΡΤΗΜΑ
      ΣΤΑΤΙΣΤΙΚΕΣ ΓΙΑ ΤΗΝ ΚΑΙΝΟΤΟΜΙΑ
      Τμήμα 1
      Τα κράτη μέλη καταρτίζουν τις ακόλουθες κοινοτικές στατιστικές για την καινοτομία:
      
                  Κωδικός
               
               
                  Τίτλος
               
               
                  Σχόλια
               
            
                  1
               
               
                  Αριθμός επιχειρήσεων που δραστηριοποιούνται στην καινοτομία
               
               
                  Ως απόλυτη τιμή και ως ποσοστό % όλων των επιχειρήσεων
               
            
                  2
               
               
                  Αριθμός καινοτόμων επιχειρήσεων που εισήγαγαν νέα ή σημαντικά βελτιωμένα προϊόντα, νέα για την αγορά
               
               
                  Ως απόλυτη τιμή, ως ποσοστό % όλων των επιχειρήσεων και ως ποσοστό % όλων των επιχειρήσεων που δραστηριοποιούνται στην καινοτομία
               
            
                  3
               
               
                  Κύκλος εργασιών από την καινοτομία, για νέα ή σημαντικά βελτιωμένα προϊόντα, νέα για την αγορά
               
               
                  Ως απόλυτη τιμή, ως ποσοστό % του συνολικού κύκλου εργασιών και ως ποσοστό % του συνολικού κύκλου εργασιών των επιχειρήσεων που δραστηριοποιούνται στην καινοτομία
               
            
                  4
               
               
                  Κύκλος εργασιών από την καινοτομία, για νέα ή σημαντικά βελτιωμένα προϊόντα, τα οποία είναι νέα για την εταιρεία αλλά όχι για την αγορά
               
               
                  Ως απόλυτη τιμή, ως ποσοστό % του συνολικού κύκλου εργασιών και ως ποσοστό % του συνολικού κύκλου εργασιών των επιχειρήσεων που δραστηριοποιούνται στην καινοτομία
               
            
                  5
               
               
                  Αριθμός επιχειρήσεων που δραστηριοποιούνται στην καινοτομία και συμμετέχουν σε συνεργασίες καινοτομίας
               
               
                  Ως απόλυτη τιμή και ως ποσοστό % των επιχειρήσεων που δραστηριοποιούνται στην καινοτομία
               
            
                  6
               
               
                  Δαπάνες για καινοτομία
               
               
                  Ως απόλυτη τιμή, ως ποσοστό % του συνολικού κύκλου εργασιών και ως ποσοστό % του συνολικού κύκλου εργασιών των επιχειρήσεων που δραστηριοποιούνται στην καινοτομία — προαιρετικό
               
            
                  7
               
               
                  Αριθμός επιχειρήσεων που δραστηριοποιούνται στην καινοτομία, στις οποίες η καινοτομία είχε ιδιαίτερα σημαντική επίδραση
               
               
                  Ως απόλυτη τιμή και ως ποσοστό % των επιχειρήσεων που δραστηριοποιούνται στην καινοτομία
               
            
                  8
               
               
                  Αριθμός επιχειρήσεων που δραστηριοποιούνται στην καινοτομία, οι οποίες ανέφεραν ιδιαίτερα σημαντικές πηγές πληροφόρησης για καινοτομία
               
               
                  Ως απόλυτη τιμή και ως ποσοστό % των επιχειρήσεων που δραστηριοποιούνται στην καινοτομία — προαιρετικό
               
            
                  9
               
               
                  Αριθμός επιχειρήσεων που αντιμετωπίζουν σοβαρούς ανασταλτικούς παράγοντες
               
               
                  Ως απόλυτη τιμή, ως ποσοστό % όλων των επιχειρήσεων, ως ποσοστό % όλων των επιχειρήσεων που δραστηριοποιούνται στην καινοτομία και ως ποσοστό % των επιχειρήσεων που δεν δραστηριοποιούνται στην καινοτομία
               
            Εκτός από τις στατιστικές που ορίζονται στον προηγούμενο πίνακα, τα κράτη μέλη καταρτίζουν πρόσθετες στατιστικές (συμπεριλαμβανομένων των αναλύσεών τους) σύμφωνα με τα κύρια θέματα που περιέχονται στο εγχειρίδιο Oslo. Αυτές οι πρόσθετες στατιστικές θα αποφασιστούν σε στενή συνεργασία με τα κράτη μέλη.
      Τμήμα 2
      Πρέπει να καλύπτονται, τουλάχιστον, οι επιχειρήσεις που αναφέρονται στη NACE αναθ. 1.1 τίτλους Γ, Δ, E, Θ, Ι, στη NACE αναθ. 1.1 τμήματα 51, 72 και στη NACE αναθ. 1.1 ομάδες 74.2 και 74.3.
      Τμήμα 3
      Πρέπει να υποβάλλονται εκθέσεις για όλες τις μεταβλητές κάθε τέσσερα χρόνια, εκτός από τις μεταβλητές 1, 2, 3, 4 και 5 για τις οποίες υποβάλλονται εκθέσεις κάθε δύο χρόνια.
      Τμήμα 4
      Το πρώτο έτος αναφοράς για το οποίο θα καταρτιστούν οι στατιστικές είναι το ημερολογιακό έτος 2004.
      Τμήμα 5
      
                  1.
               
               
                  Όλα τα αποτελέσματα αναλύονται κατά οικονομική δραστηριότητα (NACE αναθ. 1.1) σε επίπεδο τίτλου και κατά τις ακόλουθες τάξεις μεγέθους απασχόλησης: 10-49 εργαζόμενοι, 50-249 εργαζόμενοι, περισσότεροι από 249 εργαζόμενοι.
               
            
                  2.
               
               
                  Όλα τα αποτελέσματα αναλύονται επίσης κατά οικονομική δραστηριότητα (NACE αναθ. 1.1) σε επίπεδο τμήματος.
               
            
                  3.
               
               
                  Τα αποτελέσματα της μεταβλητής 5 αναλύονται κατά είδος της συνεργασίας καινοτομίας. Τα αποτελέσματα της μεταβλητής 7 αναλύονται κατά είδος της επίδρασης της καινοτομίας. Τα αποτελέσματα της μεταβλητής 8 αναλύονται κατά είδος των πηγών πληροφόρησης. Τα αποτελέσματα της μεταβλητής 9 αναλύονται κατά είδος των ανασταλτικών παραγόντων. Οι αναλύσεις αυτές θα αποφασιστούν σε στενή συνεργασία με τα κράτη μέλη.
               
            Τμήμα 6
      
                  1.
               
               
                  Όλα τα αποτελέσματα διαβιβάζονται εντός 18 μηνών από το τέλος του ημερολογιακού έτους της περιόδου αναφοράς.
               
            
                  2.
               
               
                  Τα κράτη μέλη μπορούν, σε εθελοντική βάση, να διαβιβάσουν στην Επιτροπή (Eurostat) επιμέρους αρχεία στοιχείων που να καλύπτουν όλες τις στατιστικές μονάδες που επισκοπήθηκαν στο πλαίσιο των εθνικών ερευνών για την καινοτομία.
               
            Τμήμα 7
      
                  1.
               
               
                  Το ερωτηματολόγιο έρευνας που χρησιμοποιείται για την έρευνα κοινοτικής καινοτομίας που διεξάγεται κάθε τέσσερα χρόνια και αρχίζει με το έτος αναφοράς 2004 καλύπτει τα κύρια θέματα που καταγράφονται στο εγχειρίδιο Oslo, όσον αφορά τη μέτρηση της καινοτομίας στις επιχειρήσεις.
               
            
                  2.
               
               
                  Σε στενή συνεργασία με τα κράτη μέλη, η Επιτροπή (Eurostat) θα καταρτίσει μεθοδολογικές συστάσεις για τις έρευνες κοινοτικής καινοτομίας, για την επίτευξη ενός υψηλού επιπέδου εναρμόνισης των ερευνητικών αποτελεσμάτων. Οι συστάσεις αυτές θα καλύπτουν τουλάχιστον τον πληθυσμό στόχο, τη μεθοδολογία της έρευνας (συμπεριλαμβανομένων των περιφερειακών πτυχών), το εναρμονισμένο ερωτηματολόγιο έρευνας, τη συλλογή, την επεξεργασία και τη διαβίβαση των στοιχείων καθώς και απαιτήσεις σχετικά με την ποιότητα των στοιχείων.
               
            
                  3.
               
               
                  Επίσης, σε στενή συνεργασία με τα κράτη μέλη, θα καταρτιστούν μεθοδολογικές συστάσεις για άλλες έρευνες σχετικά με την καινοτομία που διεξάγονται κάθε τέσσερα χρόνια, αρχής γενομένης το έτος αναφοράς 2006.
               
            
                  4.
               
               
                  Τα κράτη μέλη υποβάλλουν στην Επιτροπή (Eurostat) τις απαραίτητες πληροφορίες σχετικά με την εθνική μεθοδολογία που χρησιμοποιείται στις εθνικές στατιστικές για την καινοτομία.
               
            Τμήμα 8
      Στο βαθμό που τα εθνικά στατιστικά συστήματα απαιτούν καίριες προσαρμογές, η Επιτροπή μπορεί να εγκρίνει στα κράτη μέλη παρεκκλίσεις όσον αφορά τις στατιστικές που πρέπει να καταρτιστούν για το πρώτο έτος αναφοράς 2004. Πρόσθετες παρεκκλίσεις μπορούν να εγκριθούν όσον αφορά την κάλυψη των οικονομικών δραστηριοτήτων σύμφωνα με τη NACE αναθ. 1.1 ή/και τις αναλύσεις κατά τάξη μεγέθους των στατιστικών που πρέπει να καταρτιστούν για το έτος αναφοράς 2006.